Megat Terawis

Megat Terawis ialah Bendahara Perak pertama dan dikenali dengan gelaran Orang Kaya Bendahara Paduka Raja. Beliau ialah anak lelaki kepada Daulat Yang Dipertuan Pagar Ruyung, Megat Terawan. Beliau ialah pewaris takhta Pagar Ruyung tetapi memilih untuk jawatan Bendahara Perak berbanding pulang ke Pagar Ruyung untuk mewarisi takhta. Pewarisnya ialah penyandang jawatan Bendahara Perak selama 233 tahun. Salah seorang pewarisnya, Megat Menjanas (Orang Kaya Bendahara Paduka Seri Maharaja), berkahwin dengan Raja Shah Alam Sayong – puteri Sultan Muzaffar Shah II, Sultan Perak.

 Sejarah  
Megat Terawis telah datang ke Perak bersama-sama dengan Sultan Mudzaffar Shah I dari Kampar, Sumatera dan mendirikan kerajaan. Apabila menjadi Sultan, baginda memanggil Tun Mahmud yang bergelar Seri Agar di-Raja yang memerintah di kawasan Selangor untuk datang ke Perak menjadi Bendahara. Tetapi Tun Mahmud kemudiannya dipanggil Sultan Alauddin Riayat Shah II (adinda sebapa Sultan Mudzaffar) supaya datang ke Johor. Selang beberapa lama, berlaku perselisihan antara baginda dengan Tun Saban yang membawa kepada konflik. Sultan Mudzaffar Shah I, Perak memberi titah menawarkan pangkat Bendahara kepada sesiapa yang berjaya membunuh Tun Saban. Megat Terawis menyahut seruan baginda lalu keluar mencari Tun Saban yang sedang berkubu di Kuala Temong. Megat Terawis tiba pada waktu petang dan menembak Tun Saban dengan istinggar tetapi tidak menembusi badan Tun Saban. Peluru itu jatuh ke tanah lalu diambil dan dibaca oleh Tun Saban yang tertulis kata-kata,

"Inilah peluru anak Raja Pagar Ruyong. Barang dimana ia terjatuh di situlah tuannya menjadi Pembesar."

Maka Tun Saban tahulah bahawa dia tidak akan menang dalam konflik ini lalu disuruhnya orang memanggil Megat Terawis. Tun Saban meminta supaya Megat Terawis berkahwin dengan salah seorang puterinya bernama Tun Bongsu Bangsawan, dan Tun Saban tidak lagi menentang Sultan Mudzaffar Shah.

Baginda Sultan mengurniakan gelaran Bendahara Paduka Raja kepada Megat Terawis. Sejak itu orang-orang keturunan Megat menjawat jawatan Bendahara di Perak dan hanya berakhir pada zaman pemerintahan Sultan [[Sultan Iskandar Zulkarnain|Iskandar Zulkarnain Inayah Shah I] Sultan Perak ke-15 (1752-1765). Pada ketika itu, waris Megat Terawis iaitu Bendahara Megat Abu Kasim meletak jawatan Bendahara dan menyerahkan  jawatannya kepada sultan kerana isu pembinaan Istana Sultan di Pulau Indera Sakti yang dibawah kelolaan Bendahara. Selepas itu, jawatan Bendahara Perak dipegang oleh kerabat diraja Perak, di mana gelarannya menjadi Raja Bendahara Perak (1753-1958). Keturunan Megat Terawis banyak berhijrah dari Perak Tengah khususnya dari Kampung Gajah ke Kuala Kangsar, Perak kerana istana Sultan Perak dipindahkan ke sana. Pengakhiran riwayat Megat Terawis tidak jelas dalam catatan sejarah. Walaubagaimanapun, makam kepada salah seorang warisnya, Megat Terawis II kini terletak di Kampung Gajah, Perak di tebing kanan Sungai Perak. Makam ini berhampiran dengan jambatan Kampung Gajah.

 Keturunan Megat 

Keturunan Megat Terawis dinamakan dengan Megat (untuk lelaki yang mana ayahnya juga Megat), Puteri (untuk perempuan yang mana ayahnya Megat), dan Tun (untuk mana-mana yang ibunya Puteri).

Antara keturunannya yang terkenal ialah:

 Megat Khas, pengasas UMNO di Perak
 Megat Najmuddin, bekas ahli badan perundangan Selangor
 Megat Junid, bekas menteri Malaysia
 Megat Zaharuddin, ahli perniagaan Malaysia
 Puteri Sarah Liyana, pelakon Malaysia
 Tun Faisal Ismail, ahli politik Malaysia
 Megat Roslan, kartunis
 Tun Hairuddin, bekas ahli badan perundangan Negeri Sembilan

 Megat Sharizal, pelakon Malaysia
 Megat Rahim, penyanyi Malaysia

 Megat Hashirat, ahli badan perundangan Perlis
 Puteri Salbiah, pekaon Malaysia
 Megat Amir Faisal al-Khalidi, pemain bola sepak Malaysia

 Rujukan 

 Bacaan lanjut 



Kategori:Orang dari Sumatera
Kategori:Bendahara Perak
Kategori:Orang berketurunan Melayu